b'\n_START_ARTICLE_\nAmenemhet II.\n_START_SECTION_\nDru\xc5\xbeina\n_START_PARAGRAPH_\nArheolo\xc5\xa1ke najdbe so razkrile ime njegove matere Neferu III., o\xc4\x8detovega imena pa ne. Kljub temu se domneva, da je bil Amenemhetov o\xc4\x8de njegov predhodnik Senusret I. Prvi dokazi o njegovem obstoju izvirajo verjetno iz grobnice njegovega soimenjaka, nomarha Amenemheta, pokopanega v Beni Hasanu. Omenjeni nomarh, ki je \xc5\xbeivel med vladavino SenusretaI., je spremljal faraonovega sina Amenija na odpravi v Nubijo. Domneva se, da je bil princ Ameni Amenemhet II., ki je pred prihodom na prestol spremenil svoje ime._NEWLINE_Identiteta Amenemhetove kraljice/soproge ni znana. V kompleksu njegovih piramid je bilo pokopanih ve\xc4\x8d dvornih gospa, katerih vezi s faraonom niso jasne. Kraljica Keminub je zagotovo iz pozne 13. dinastije, tri\xc2\xa0\xc2\xbbfaraonove h\xc4\x8derke\xc2\xab\xc2\xa0z imeni Ita, Itaveret in Henmet, pa bi res lahko bile njegove h\xc4\x8derke, vendar to ni povsem dokazano. Njegov naslednik Senusret II. je bil najverjetneje njegov sin, \xc4\x8deprav to ni bilo nikoli in nikjer izrecno omenjeno. Drugi njegovi otroci bi lahko bili princ Amenemhatanh in princesi Nofret II. in Kenemetneferhed\xc5\xbeet. Slednja je verjetno istovetna s Kenemetneferhed\xc5\xbeet I. Obe princesi sta postali soprogi njunega domnevnega brata Senusreta II.\n_START_SECTION_\nPrihod na prestol\n_START_PARAGRAPH_\nZa Amenemheta II. se je neko\xc4\x8d domnevalo, da je je bil nekaj \xc4\x8dasa sovladar svojega predhodnika Senusreta I. Domneva je temeljila na dvojno datirani steli uradnika z imenom Vepvaveton (Leiden V4), na kateri se 44. leto vladavine Senusreta I. prekriva z 2. letom vladavine Amenemheta II. Na obstoj tak\xc5\xa1ne oblike vladavine se zdaj gleda kot na malo verjeten, prekrivanje datumov na steli pa se razlaga kot \xc4\x8dasovno obdobje Vepvavetovega slu\xc5\xbebovanja, se pravi od 44. leta vladavine Senusreta I. do 2. leta vladavine Amenemheta II.\n_START_SECTION_\nZapisi o vladanju\n_START_PARAGRAPH_\nNajpomembnej\xc5\xa1i zapis o Amenemhetovi zgodnji vladavini je na fragmentu tako imenovanih Letopisov Amenemheta II., ki so jih odkrili v Memfisu. Zapis govori o donacijah templjem in nekaj politi\xc4\x8dnih dogodkih. Med slednjimi je omemba vojnega pohoda v Azijo, uni\xc4\x8denju mest Iuai in Iasi, katerih lokacija je \xc5\xa1e vedno neznana, in prihodu prina\xc5\xa1alcev davkov iz Azije in Ku\xc5\xa1a._NEWLINE_Med njegovo vladavino je bilo organiziranih ve\xc4\x8d rudarskih odprav: najmanj tri na Sinaj v Vadi Gasus (v 28. letu vladanja) in ena za iskanje ametistov v Vadi el-Hudi. Znano je tudi, da je naro\xc4\x8dil ve\xc4\x8d gradbenih del v Heliopolisu, Herakleopolisu, Memfisu in vzhodni Nilovi delti. V Hermopolisu je obnovil poru\xc5\xa1en tempelj. Nekaj zapisov omenja gradnjo Prvega templja, za katerega se \xc5\xa1e vedno ne v\xc3\xa9, kaj naj bi bil. Dobro znane najdbe, povezane z Amenemhetom II., so louvrska sfinga A23 iz Tanisa, katero so si kasneje prisvajali \xc5\xa1tevilni drugi faraoni. Njegovo ime se pojavlja tudi na zabojih s srebrnimi zakladnimi predmeti, ki so jih na\xc5\xa1li pod Montujevim templjem v Todu. Zanimivo je, da \xc5\xa1tevilnih predmetov niso izdelali egip\xc4\x8danski, ampak egejski mojstri, kar dokazuje stike Srednjega kraljestva s tujimi civilizacijami. Amenemhetove kartu\xc5\xa1e se pojavljajo tudi na \xc5\xa1tevilnih zasebni stelah, nekaterih iz obdobja njegove vladavine, ki pa ne vsebujejo nobenih uporabnih podatkov o dogodkih med njegovo vladavino.\n_START_SECTION_\nDvorni uradniki\n_START_PARAGRAPH_\nZnanih je nekaj Amenemhetovih dvornih uradnikov. Senusret je bil vezir (minister) na za\xc4\x8detku njegove vladavine. Eden od njegovih naslednikov je bil Ameni. Njemu je najverjetneje sledil Siese, ki je imel omembe vredno kariero in je bil pred polo\xc5\xbeajem vezirja dr\xc5\xbeavni zakladnik (finan\xc4\x8dni minister) in faraonov glavni spremljevalec. Razen Sieseja je znanih tudi ve\xc4\x8d drugih zakladnikov, med njimi Rehuerd\xc5\xbeersen in Merikau. Nadzornik pala\xc4\x8dnih vrat Kentiketiver je bil pokopan v bli\xc5\xbeini faraonove piramide. Drugi znani uradniki so bili komornika Snofru in Senitef in dr\xc5\xbeavni pisar iri-pat Samont.\n_START_SECTION_\nNasledstvo\n_START_PARAGRAPH_\nAmenemhet II. in njegov naslednik Senusret II. sta bila nekaj \xc4\x8dasa sovladarja, edina v celem Srednjem kraljestvu. Za razliko od dvojno datiranih spomenikov, Hapujeva stela iz Konosa nedvoumno trdi, da sta nekaj \xc4\x8dasa vladala skupaj in da je 3. leto vladavine Senusreta II. sovpadalo s 35. letom vladavine Amenemheta II. To leto je hkrati najvi\xc5\xa1je dokumentirano leto Amenemhetove vladavine.\n_START_SECTION_\nGrobnica\n_START_PARAGRAPH_\nZa razliko od dveh predhodnikov, ki sta zgradila piramidi v Li\xc5\xa1tu, je Amenemhet II. za ta namen izbral Dah\xc5\xa1ur, ki se kot pokopali\xc5\xa1\xc4\x8de faraonov ni uporabljal od Sneferuja in njegove Rde\xc4\x8de piramide (4. dinastija). Amenemhetova piramida, ki se je prvotno imenovala Amenu-sekhem, vendar je bolj znana kot Bela piramida, je slabo ohranjena in raziskana. Posmrtni tempelj ob njej se je imenoval D\xc5\xbeefa-Amenemhat. V kompleksu piramid je pokopanih ve\xc4\x8d oseb, katerih grobove je leta 1894/1895 odkril Jacques de Morgan. Grobnica \xc5\xbee omenjenih princes Ite, Itaveret in Kenmet so bile nedotaknjene in so vsebovale njihov \xc4\x8dudovit nakit. Ob njih so bile tudi grobnice dvorne dame Satatormerit, zakladnika Amenhotepa in kraljice Keminub. Slednji sta bili iz kasnej\xc5\xa1e 13. dinastije in sta bili \xc5\xbee v antiki izropani.'